http://www.thaigov.go.th

วันนี้ (16 พฤษภาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชกฤษฎีกาเพิกถอนอุทยานแห่งชาติป่าดอยสุเทพ บางส่วน ในท้องที่ ตำบลสุเทพ ตำบลแม่เหียะ อำเภอเมืองเชียงใหม่ และตำบลหนองควาย

อำเภอหางดง จังหวัดเชียงใหม่ พ.ศ. ....

2. เรื่อง ร่างพระราชกฤษฎีกาค่าใช้จ่ายในการเดินทางไปราชการ (ฉบับที่ ..) พ.ศ. ....

3. เรื่อง ร่างกฎกระทรวงเพื่อรองรับการใช้บังคับพระราชบัญญัติแรงงานทางทะเล

พ.ศ. 2558 รวม 2 ฉบับ

4. เรื่อง ร่างกฎกระทรวงกำหนดประเภท ชนิด ลักษณะ จำนวน หรือขนาดของสัตว์น้ำ ที่ห้ามมีไว้ในครอบครอง พ.ศ. ....

5. เรื่อง ร่างประกาศสำนักนายกรัฐมนตรี เรื่อง การอนุญาตให้คนต่างด้าวอยู่ใน ราชอาณาจักรเป็นการชั่วคราว และการอนุญาตให้คนต่างด้าวทำงานในเรือประมง และการออกหนังสือคนประจำเรือประมง พ.ศ. ....

|  |
| --- |
| **เศรษฐกิจ – สังคม** |

6. เรื่อง ขอความเห็นชอบการจ่ายเงินเพิ่มพิเศษในการลงนามขออนุญาตและรับรอง

ความปลอดภัยสำหรับผู้ประกอบวิชาชีพวิศวกรรมควบคุมของการไฟฟ้าฝ่ายผลิต แห่งประเทศไทย

7. เรื่อง การแก้ไขปัญหาหนี้สินเกษตรกร จำนวน 478 ราย ตามโครงการปรับโครงสร้าง และระบบการผลิตการเกษตร (คปร.) และโครงการแผนฟื้นฟูการเกษตร (ผกก.)

8. เรื่อง การจัดตั้งและดำเนินการเมืองนวัตกรรมอาหาร (Food Innopolis)

9. เรื่อง ขอความเห็นชอบโครงการบูรณาการการขุดลอกแหล่งน้ำ

10. เรื่อง ขอรับการสนับสนุนงบประมาณการปรับปรุงและพัฒนาแหล่งน้ำตามนโยบาย รัฐบาลเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคล เสด็จเถลิงถวัลยราชสมบัติครบ 70 ปี 9 มิถุนายน 2559

|  |
| --- |
| **ต่างประเทศ** |

11. เรื่อง การขอความเห็นชอบต่อร่างเอกสารผลลัพธ์การประชุมสุดยอดอาเซียน – รัสเซีย สมัยพิเศษ

12. เรื่อง การลงนามในร่างแถลงการณ์ร่วมระหว่างไทยกับรัสเซียเกี่ยวกับความตกลงเพื่อ การส่งเสริมและคุ้มครองการลงทุน และการเสนอร่างความตกลงเพื่อการส่งเสริม และคุ้มครองการลงทุนระหว่างรัฐบาลแห่งราชอาณาจักรไทยกับรัฐบาลแห่ง สหพันธรัฐรัสเซีย เพื่อดำเนินการลงนามและดำเนินการให้มีผลใช้บังคับ   
 13. เรื่อง ขออนุมัติลงนามในบันทึกความเข้าใจระหว่างกระทรวงเกษตรและสหกรณ์แห่ง ราชอาณาจักรไทยและกระทรวงเกษตรแห่งสหพันธรัฐรัสเซีย ว่าด้วยความร่วมมือ ด้านการเกษตร

14. เรื่อง ขออนุมัติการลงนามในบันทึกความเข้าใจระหว่างกรมประมง

(แห่งราชอาณาจักรไทย) กับหน่วยงานสำนักงานเฝ้าระวังสุขอนามัยพืชและสัตว์ (แห่งสหพันธ์รัฐรัสเซีย) ด้านการควบคุมความปลอดภัยผลิตภัณฑ์สัตว์น้ำที่จับจาก ธรรมชาติและผลิตภัณฑ์จากการเพาะเลี้ยงที่นำเข้าและส่งออก

15. เรื่อง ขอความเห็นชอบในหลักการต่อการจัดทำบันทึกความเข้าใจว่าด้วยการขยายความ ร่วมมือทางการค้าและเศรษฐกิจระหว่างกระทรวงพาณิชย์ของราชอาณาจักรไทย และกระทรวงพัฒนาเศรษฐกิจของสหพันธรัฐรัสเซีย และบันทึกความเข้าใจ ระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วยความ ร่วมมือด้านการค้าทวิภาคี

16. เรื่อง การรับรองเอกสารผลการประชุมรัฐมนตรีวัฒนธรรมอาเซียน-รัสเซีย

17. เรื่อง องค์กรร่วมไทย – มาเลเซียขอความเห็นชอบร่างสัญญาแบ่งปันผลผลิตเพิ่มเติม (ฉบับที่ 2) แปลง B-17-01 เพื่อการเปลี่ยนแปลงอัตราการหักค่าใช้จ่ายตามสัญญา แบ่งปันผลผลิตในพื้นที่พัฒนาร่วมไทย – มาเลเซีย

18. เรื่อง ขอความเห็นชอบให้รัฐบาลไทยเป็นเจ้าภาพในการจัดประชุมเชิงปฏิบัติการและ การประชุมร่วมกับทบวงการพลังงานปรมาณูระหว่างประเทศ

19. เรื่อง การประชุมสุดยอดว่าด้วยการดำเนินงานด้านมนุษยธรรม ณ นครอิสตันบูล สาธารณรัฐตุรกี

20. เรื่อง การจัดทำบันทึกว่าด้วยการปรึกษาหารือทางการเมืองและความร่วมมือระหว่าง กระทรวงการต่างประเทศแห่งราชอาณาจักรไทยกับกระทรวงการต่างประเทศแห่ง สาธารณรัฐบัลแกเรีย

21. เรื่อง ขอความเห็นชอบร่างเอกสารการประชุมรัฐมนตรีกลาโหมอาเซียน และการลงนาม ในร่างปฏิญญาร่วมของรัฐมนตรีกลาโหมอาเซียน

|  |
| --- |
| **แต่งตั้ง** |

22. เรื่อง การขอความเห็นชอบต่อรายชื่อผู้ได้รับการคัดเลือกให้ดำรงตำแหน่งผู้แทนไทยใน คณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก ใน ฐานะผู้เชี่ยวชาญด้านสิทธิเด็ก

23. เรื่อง การเปิดสถานกงสุลกิตติมศักดิ์สาธารณรัฐมอลโดวาประจำประเทศไทย และ

การแต่งตั้งกงสุลกิตติมศักดิ์สาธารณรัฐมอลโดวาประจำประเทศไทย

(กระทรวงการต่างประเทศ)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชกฤษฎีกาเพิกถอนอุทยานแห่งชาติป่าดอยสุเทพ บางส่วน ในท้องที่ตำบลสุเทพ ตำบลแม่เหียะ อำเภอเมืองเชียงใหม่ และตำบลหนองควาย อำเภอหางดง จังหวัดเชียงใหม่ พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาเพิกถอนอุทยานแห่งชาติป่าดอยสุเทพ บางส่วน ในท้องที่ตำบลสุเทพ ตำบลแม่เหียะ อำเภอเมืองเชียงใหม่ และตำบลหนองควาย อำเภอหางดง จังหวัดเชียงใหม่ พ.ศ. .... ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

ทส. โดยกรมอุทยานแห่งชาติ สัตว์ป่า และพันธุ์พืช เสนอว่า

1. กรมป่าไม้อนุญาตให้สำนักงานปลัดกระทรวงเกษตรและสหกรณ์ใช้พื้นที่ป่าสงวนแห่งชาติป่าดอยปุย เมื่อปี พ.ศ. 2517 เนื้อที่ 3,158-0-68 ไร่ ต่อมาได้มีพระราชกฤษฎีกากำหนดบริเวณที่ดินป่าดอยสุเทพ ในท้องที่ตำบลโป่งแยง ตำบลแม่แรม ตำบลแม่สา ตำบลดอนแก้ว อำเภอแม่ริม ตำบลบ้านปง ตำบลหนองควาย อำเภอหางดง และตำบลช้างเผือก ตำบลสุเทพ ตำบลแม่เหียะ อำเภอเมืองเชียงใหม่ จังหวัดเชียงใหม่ ให้เป็นอุทยานแห่งชาติ พ.ศ. 2524 **โดยได้ประกาศทับพื้นที่ที่กรมป่าไม้อนุญาตดังกล่าว**

2. เนื่องจากมีหน่วยงานที่ใช้ประโยชน์ในพื้นที่ป่าสงวนแห่งชาติพิเศษป่าดอยสุเทพมาอย่างต่อเนื่องจนถึงปัจจุบัน ได้แก่ กรมวิชาการเกษตร สถาบันวิจัยและพัฒนาพื้นที่สูง (องค์การมหาชน) ศูนย์ผลิตผลโครงการหลวง ศูนย์เมล็ดพันธุ์ข้าวเชียงใหม่ กรมการข้าว ศูนย์ส่งเสริมและพัฒนาอาชีพการเกษตรจังหวัดเชียงใหม่ (ผึ้ง) และศูนย์บริหารศัตรูพืชจังหวัดเชียงใหม่ กรมส่งเสริมการเกษตร และโครงการเชียงใหม่ไนท์ซาฟารี ประกอบกับสำนักงานพระพุทธศาสนาแห่งชาติ และกรมทรัพยากรน้ำ มีความจำเป็นต้องใช้พื้นที่เพื่อจัดตั้งวัดดอยปุย และก่อสร้างโครงการอ่างเก็บน้ำห้วยแม่เหียะน้อย ตามลำดับ ดังนั้น เพื่อให้การดำเนินการตามภารกิจของหน่วยงานไม่ขัดต่อพระราชบัญญัติอุทยานแห่งชาติ พ.ศ. 2504 จึงมีความจำเป็นต้องเพิกถอนอุทยานแห่งชาติป่าดอยสุเทพ บางส่วน ในท้องที่ตำบลสุเทพ ตำบลแม่เหียะ อำเภอเมืองเชียงใหม่ และตำบลหนองควาย อำเภอหางดง จังหวัดเชียงใหม่ เพื่อให้หน่วยงานดำเนินการตามภารกิจได้ ทั้งนี้ จากการดำเนินการสำรวจรังวัด และจัดทำแผนที่ท้ายพระราชกฤษฎีกาเพิกถอนอุทยานแห่งชาติสามารถคำนวณเนื้อที่ได้ประมาณ 2,349 ไร่ 3 งาน 8 ตารางวา

3. คณะกรรมการอุทยานแห่งชาติมีมติเห็นชอบให้เพิกถอนอุทยานแห่งชาติดอยสุเทพ-ปุย บางส่วน ในพื้นที่ที่หน่วยงานที่ได้รับอนุญาตให้ใช้จากกรมป่าไม้ และหน่วยงานที่ขอใช้พื้นที่ภายหลัง

**สาระสำคัญของร่างพระราชกฤษฎีกา**

เพิกถอนอุทยานแห่งชาติป่าดอยสุเทพ บางส่วน ในท้องที่ตำบลสุเทพ ตำบลแม่เหียะ อำเภอเมืองเชียงใหม่ และตำบลหนองควาย อำเภอหางดง จังหวัดเชียงใหม่ รวมเนื้อที่ 2,349 ไร่ 3 งาน 8 ตารางวา ออกจากการเป็นอุทยานแห่งชาติ ภายในแนวเขตที่เพิกถอนตามแผนที่ท้ายพระราชกฤษฎีกา เพื่อให้หน่วยงานดำเนินการใช้ประโยชน์พื้นที่ป่าสงวนแห่งชาติพิเศษป่าดอยสุเทพตามภารกิจได้

**2. เรื่อง ร่างพระราชกฤษฎีกาค่าใช้จ่ายในการเดินทางไปราชการ (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาค่าใช้จ่ายในการเดินทางไปราชการ (ฉบับที่ ..) พ.ศ. .... ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา**

1. แก้ไขบทนิยามคำว่า “ข้าราชการ” โดยตัดความ “ข้าราชการฝ่ายตุลาการตามกฎหมายว่าด้วยระเบียบข้าราชการฝ่ายตุลาการและข้าราชการฝ่ายอัยการตามกฎหมายว่าด้วยระเบียบข้าราชการฝ่ายอัยการ” ออก

2. แก้ไขเพิ่มเติม**ให้ผู้เดินทางไปราชการทุกประเภทและระดับตำแหน่งสามารถเดินทางโดยพาหนะรับจ้างได้**

3. กำหนดเพิ่มเติมให้การใช้พาหนะส่วนตัวเดินทางไปราชการ ผู้เดินทาง**ต้องใช้พาหนะส่วนตัวนั้นตลอดเส้นทาง**

4. กำหนด**ชั้นโดยสารเครื่องบินในการเดินทางไปราชการ** ดังนี้

4.1 การเดินทางไปราชการ**ในประเทศ** ให้ผู้ดำรงตำแหน่งประเภทบริหารระดับสูง ตำแหน่งประเภทบริหารระดับต้น ตำแหน่งประเภทวิชาการระดับทรงคุณวุฒิ ตำแหน่งประเภทอำนวยการระดับสูง โดยสารเครื่องบิน**ชั้นประหยัด**

4.2 การเดินทางไปราชการ**ต่างประเทศที่มีระยะเวลาเดินทางตั้งแต่ 9 ชั่วโมงขึ้นไป** ให้ผู้ดำรงตำแหน่งประเภทบริหารระดับสูง ตำแหน่งประเภทวิชาการระดับทรงคุณวุฒิ โดยสารเครื่องบินชั้นหนึ่ง และให้ผู้ดำรงตำแหน่งประเภทบริหารระดับต้น ตำแหน่งประเภทอำนวยการระดับสูง โดยสารเครื่องบิน**ชั้นธุรกิจ**

4.3 การเดินทางไปราชการ**ต่างประเทศที่มีระยะเวลาในการเดินทางต่ำกว่า 9 ชั่วโมง** ให้ผู้ดำรงตำแหน่งประเภทบริหารระดับสูง ตำแหน่งประเภทวิชาการระดับทรงคุณวุฒิ โดยสารเครื่องบินชั้นธุรกิจ และให้ผู้ดำรงตำแหน่งประเภทบริหารระดับต้น ประเภทอำนวยการระดับสูง โดยสารเครื่องบิน**ชั้นประหยัด**

4.4 การเดินทางไปราชการ**ในประเทศ**และการเดินทางไปราชการ**ต่างประเทศ** ผู้ดำรงตำแหน่งประเภทวิชาการระดับเชี่ยวชาญ โดยสารเครื่องบิน**ชั้นประหยัด**

4.5 กำหนดเพิ่มเติม**ให้อำนาจ**ปลัดกระทรวงเจ้าสังกัด ผู้บัญชาการหน่วยบัญชาการถวายความปลอดภัยรักษาพระองค์ สมุหราชองครักษ์ ผู้บัญชาการทหารสูงสุด ผู้บัญชาการทหารบก ผู้บัญชาการทหารเรือ และ ผู้บัญชาการทหารอากาศ และผู้บัญชาการตำรวจแห่งชาติ ในการ**พิจารณาอนุมัติกรณี**ที่ผู้ดำรงตำแหน่งประเภทบริหารระดับสูง ตำแหน่งประเภทวิชาการระดับทรงคุณวุฒิ ตำแหน่งประเภทบริหารระดับต้น ตำแหน่งประเภทอำนวยการระดับสูง หรือตำแหน่งที่เทียบเท่า หรือข้าราชการทหารซึ่งมียศพลตรี พลเรือตรี พลอากาศตรีขึ้นไป หรือข้าราชการตำรวจซึ่งมียศพลตำรวจตรีขึ้นไป **มีความจำเป็นต้องโดยสารเครื่องบินในชั้นที่สูงกว่าสิทธิ**

5. กำหนดเพิ่มเติมกรณี**ข้าราชการที่ปฏิบัติราชการประจำในต่างประเทศย้ายไปประจำสำนักงานซึ่งต่างสังกัด** ให้เบิกค่าใช้จ่ายในการเดินทางไปราชการจากสังกัดใหม่ซึ่งไปประจำ

6. กำหนดเพิ่มเติมให้**องค์กรปกครองส่วนท้องถิ่น รัฐวิสาหกิจ องค์การมหาชน และองค์กรอิสระตามรัฐธรรมนูญ** จัดให้มีหลักเกณฑ์เกี่ยวกับชั้นโดยสารเครื่องบินเช่นเดียวกับหน่วยงานภาครัฐตามแนวทางของกระทรวงการคลังที่กำหนดไว้ในพระราชกฤษฎีกานี้

**3. เรื่อง ร่างกฎกระทรวงเพื่อรองรับการใช้บังคับพระราชบัญญัติแรงงานทางทะเล พ.ศ. 2558 รวม 2 ฉบับ**

คณะรัฐมนตรีมีมติอนุมัติดังนี้

1. อนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไขเกี่ยวกับการขออนุญาต การอนุญาต การออกใบอนุญาตจัดหางานให้คนหางานเพื่อไปทำงานเป็นคนประจำเรือ การกำหนดหลักประกัน และการจดทะเบียนตัวแทนจัดหางานและลูกจ้างซึ่งทำหน้าที่เกี่ยวกับการจัดหางาน พ.ศ. .... และร่างกฎกระทรวงกำหนดค่าธรรมเนียมการจัดหางานให้คนหางานเพื่อไปทำงานเป็นคนประจำเรือ พ.ศ. .... รวม 2 ฉบับตามที่กระทรวงแรงงาน (รง.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

2. ให้กระทรวงแรงงานและส่วนราชการที่ร่วมรักษาการตามพระราชบัญญัตินี้ เร่งรัดการเสนอกฎหมายลำดับรองในส่วนที่เกี่ยวข้องกับราชการของกระทรวง ตามมาตรา 35 มาตรา 80 มาตรา 81 มาตรา 82 มาตรา 83 มาตรา 87 มาตรา 88 มาตรา 92 มาตรา 93 มาตรา 95 มาตรา 96 มาตรา 97 และมาตรา 99 ต่อคณะรัฐมนตรีเพื่อให้กฎหมายแม่บทมีผลใช้บังคับโดยสมบูรณ์และสามารถปฏิบัติให้เกิดผลได้อย่างมีประสิทธิภาพ

รง. เสนอว่า โดยที่พระราชบัญญัติแรงงานทางทะเล พ.ศ. 2558 ซึ่งมีผลใช้บังคับตั้งแต่วันที่ 5 เมษายน 2559 เป็นต้นไปเป็นกฎหมายที่ตราขึ้นเพื่อให้ความคุ้มครองคนประจำเรือเป็นการเฉพาะ โดยกำหนดมาตรฐานของสหภาพการจ้าง การทำงาน ความปลอดภัย และสุขอนามัยของการทำงานบนเรือเดินทะเลให้สอดคล้องกับมาตรฐานสากลตามอนุสัญญาว่าด้วยแรงงานทางทะเล พ.ศ. 2549 (Maritime Labour Convention, 2006) ขององค์การแรงงานระหว่างประเทศ รง. โดยกรมการจัดหางานเป็นหน่วยงานที่มีภารกิจเกี่ยวกับการส่งเสริมการมีงานทำและคุ้มครองคนหางาน จึงได้ดำเนินการยกร่างกฎหมายลำดับรองซึ่งออกตามความในหมวด 3 การจัดหางานให้คนหางานเพื่อไปทำงานเป็นคนประจำเรือ เพื่อรองรับการบังคับใช้พระราชบัญญัติแรงงานทางทะเล พ.ศ. 2558 ในส่วนที่เกี่ยวข้องกับการควบคุมผู้ประกอบธุรกิจจัดหางานให้คนหางานเพื่อไปทำงานเป็นคนประจำเรือ รวมทั้งการให้สัตยาบันอนุสัญญาว่าด้วยแรงงานทางทะเล พ.ศ. 2549 จึงได้เสนอร่างกฎกระทรวงรวม 2 ฉบับดังกล่าว มาเพื่อดำเนินการ

**สาระสำคัญของร่างกฎกระทรวง**

1. ร่างกฎกระทรวงกำหนดหลักเกณฑ์ วิธีการ และเงื่อนไขเกี่ยวกับการขออนุญาต การอนุญาต การออกใบอนุญาตจัดหางานให้คนหางานเพื่อไปทำงานเป็นคนประจำเรือ การกำหนดหลักประกัน และการจดทะเบียนตัวแทนจัดหางานและลูกจ้างซึ่งทำหน้าที่เกี่ยวกับการจัดหางาน พ.ศ. .... มีสาระสำคัญดังนี้

1.1 กำหนดหลักเกณฑ์ วิธีการ และเงื่อนไขในการขออนุญาต การอนุญาต การออกใบอนุญาตจัดหางานให้คนหางานเพื่อไปทำงานเป็นคนประจำเรือ ตามมาตรา 20 วรรคสอง แห่งพระราชบัญญัติแรงงานทางทะเล พ.ศ. 2558

1.2 กำหนดหลักเกณฑ์ วิธีการ และเงื่อนไขในการขอต่อใบอนุญาตจัดหางาน และการอนุญาตให้ต่ออายุใบอนุญาตจัดหางาน ตามมาตรา 22 วรรคสาม แห่งพระราชบัญญัติแรงงานทางทะเล พ.ศ. 2558

1.3 กำหนดหลักเกณฑ์ วิธีการ และเงื่อนไขในการขอใบแทนใบอนุญาตจัดหางาน และการออกใบแทนใบอนุญาตจัดหางาน ตามมาตรา 23 วรรคสอง แห่งพระราชบัญญัติแรงงานทางทะเล พ.ศ. 2558

1.4 กำหนดหลักเกณฑ์ วิธีการ และเงื่อนไขในการวางหลักประกัน การเก็บรักษาหลักประกัน การหักหลักประกัน การเปลี่ยนแปลงหลักประกัน ตามมาตรา 28 วรรคหนึ่งและวรรคสอง แห่งพระราชบัญญัติแรงงานทางทะเล พ.ศ. 2558

1.5 กำหนดหลักเกณฑ์ วิธีการ และเงื่อนไขในการจดทะเบียนตัวแทนจัดหางานและลูกจ้างซึ่งทำหน้าที่เกี่ยวกับการจัดหางาน ตามมาตรา 30 วรรคหนึ่งแห่งพระราชบัญญัติแรงงานทางทะเล พ.ศ. 2558

2. ร่างกฎกระทรวงกำหนดค่าธรรมเนียมการจัดหางานให้คนหางานเพื่อไปทำงานเป็นคนประจำเรือ พ.ศ. .... มีสาระสำคัญเป็นการกำหนดอัตราค่าธรรมเนียมการจัดหางานให้คนหางานเพื่อไปทำงานเป็นคนประจำเรือ ดังนี้

|  |  |
| --- | --- |
| **รายการ** | **อัตราค่าธรรมเนียม** |
| 1. คำขอ | ฉบับละ 10 บาท |
| 2. ใบอนุญาตจัดหางาน | ฉบับละ 10,000 บาท |
| 3. การอนุญาตให้ย้ายสำนักงานหรือตั้งสำนักงานชั่วคราว | ครั้งละ 400 บาท |
| 4. การอนุญาตให้เปลี่ยนผู้จัดการ | ครั้งละ 400 บาท |
| 5. การจดทะเบียนตัวแทนจัดหางานหรือลูกจ้างซึ่งทำหน้าที่เกี่ยวกับการจัดหางาน | คนละ 500 บาท |
| 6. บัตรประจำตัวผู้รับใบอนุญาตจัดหางาน ผู้จัดการ ตัวแทนจัดหางาน หรือลูกจ้างซึ่งทำหน้าที่เกี่ยวกับการจัดหางาน | ฉบับละ 100 บาท |
| 7. ใบแทนใบอนุญาตจัดหางาน | ฉบับละ 5,000 บาท |
| 8. การต่ออายุใบอนุญาตจัดหางาน | ครั้งละ 10,000 บาท |
| 9. การรับรองสำเนาเอกสาร  (ก) ภาษาไทย  (ข) ภาษาต่างประเทศ | หน้าละ 5 บาท  หน้าละ 10 บาท |
| 10. การออกหนังสือรับรอง  (ก) ภาษาไทย  (ข) ภาษาต่างประเทศ | หน้าละ 200 บาท  หน้าละ 400 บาท |
| 11. ค่าธรรมเนียมอื่น ๆ  (ก) การแปลใบอนุญาตจัดหางานเป็นภาษาต่างประเทศ  (ข) การเปลี่ยนชื่อนิติบุคคลผู้รับใบอนุญาตจัดหางาน  (ค) การเปลี่ยนชื่อตัวและหรือชื่อสกุลผู้จัดการ | ฉบับละ 400 บาท  ครั้งละ 100 บาท  ครั้งละ 100 บาท |

**4. เรื่อง ร่างกฎกระทรวงกำหนดประเภท ชนิด ลักษณะ จำนวน หรือขนาดของสัตว์น้ำที่ห้ามมีไว้ในครอบครอง พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดประเภท ชนิด ลักษณะ จำนวน หรือขนาดของสัตว์น้ำที่ห้ามมีไว้ในครอบครอง พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้ กษ. เร่งรัดการเสนอกฎหมายลำดับรองตามมาตรา 5 มาตรา 45 มาตรา 58 (1) มาตรา 64 วรรคสอง มาตรา 66 มาตรา 71 วรรคสี่ ต่อคณะรัฐมนตรีเพื่อให้กฎหมายแม่บทมีผลใช้บังคับโดยสมบูรณ์ และสามารถปฏิบัติให้เกิดผลได้อย่างมีประสิทธิภาพ

**สาระสำคัญของร่างกฎกระทรวง**

1. กำหนดห้ามมิให้ผู้ใดมีไว้ในครอบครองซึ่งสัตว์น้ำที่อาจก่อให้เกิดอันตรายต่อร่างกายมนุษย์หรือต่อสัตว์น้ำอื่น หรือสิ่งแวดล้อมของสัตว์น้ำ ดังนี้

1.1 ปลาปิรันยาที่มีชีวิตในสกุล (Genus) *Serrasalmus*สกุล *Rooseveltiella* และสกุล *Pygocentrus* ทุกชนิดและทุกขนาด รวมทั้งไข่และน้ำเชื้อของปลาดังกล่าว

1.2 ปลาไหลไฟฟ้าที่มีชีวิตในสกุล (Genus) *Electrophorus* ทุกชนิดและทุกขนาด รวมทั้งไข่และน้ำเชื้อของปลาดังกล่าว

1.3 ปลาดุกไฟฟ้าที่มีชีวิตในสกุล (Genus) *Malapterurus* และ *Paradoxoglanis* ทุกชนิดและทุกขนาด รวมทั้งไข่และน้ำเชื้อของปลาดังกล่าว

2. กำหนดให้ผู้มีสัตว์น้ำดังกล่าวไว้ในครอบครองอยู่ก่อนหรือในวันที่กฎกระทรวงฉบับนี้ใช้บังคับ ให้ส่งมอบแก่พนักงานเจ้าหน้าที่ภายในระยะเวลาที่รัฐมนตรีประกาศกำหนด ทั้งนี้ มิให้ใช้บังคับแก่การครอบครองสัตว์น้ำของทางราชการเพื่อประโยชน์ทางวิชาการ

**5. เรื่อง ร่างประกาศสำนักนายกรัฐมนตรี เรื่อง การอนุญาตให้คนต่างด้าวอยู่ในราชอาณาจักรเป็นการชั่วคราว และการอนุญาตให้คนต่างด้าวทำงานในเรือประมง และการออกหนังสือคนประจำเรือประมง พ.ศ. ....**

คณะรัฐมนตรีมีมติอนุมัติในหลักการร่างประกาศสำนักนายกรัฐมนตรีเรื่อง การอนุญาตให้คนต่างด้าวอยู่ในราชอาณาจักรเป็นการชั่วคราว และการอนุญาตให้คนต่างด้าวทำงานในเรือประมง และการออกหนังสือคนประจำเรือประมง พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

**สาระสำคัญของร่างประกาศสำนักนายกรัฐมนตรี**

1. กำหนดหลักเกณฑ์ในการอนุญาตให้คนต่างด้าวอยู่ในราชอาณาจักรเป็นการชั่วคราว เฉพาะกรณี

คนต่างด้าวที่จะทำงานในเรือ

1. กำหนดคุณสมบัติของคนต่างด้าวที่จะขอใบอนุญาตทำงานในเรือประมงต้องมีอายุไม่ต่ำ

กว่า 18 ปี เพื่อให้สอดคล้องกับกฎกระทรวงคุ้มครองแรงงานในงานทะเล พ.ศ. 2557 และกำหนดอายุใบอนุญาตการทำงาน 2 ปี

1. กำหนดให้มีการออกหนังสือคนประจำเรือสำหรับเรือประมงทั้งคนไทยและคนต่างด้าว

|  |
| --- |
| **เศรษฐกิจ – สังคม** |

**6. เรื่อง ขอความเห็นชอบการจ่ายเงินเพิ่มพิเศษในการลงนามขออนุญาตและรับรองความปลอดภัยสำหรับ ผู้ประกอบวิชาชีพวิศวกรรมควบคุมของการไฟฟ้าฝ่ายผลิตแห่งประเทศไทย**

คณะรัฐมนตรีมีมติเห็นชอบการจ่ายเงินเพิ่มพิเศษในการลงนามขออนุญาตและรับรองความปลอดภัยให้แก่ผู้ประกอบวิชาชีพวิศวกรรมควบคุมของการไฟฟ้าฝ่ายผลิตแห่งประเทศไทย (กฟผ.) ที่มีใบอนุญาตประกอบวิชาชีพวิศวกรรมควบคุม สำหรับงานหม้อน้ำ งานปั้นจั่น งานเหมืองแร่ และงานออกแบบคำนวณอาคารและโครงสร้างพื้นฐาน ตามที่กระทรวงพลังงาน (พน.) เสนอ

**สาระสำคัญของเรื่อง**

พน. รายงานว่า

1. กฟผ. เป็นหน่วยงานที่มีวิศวกรรมควบคุมเป็นงานหลักโดยในทางปฏิบัติการขออนุญาตหรือ

รับรองความปลอดภัยสำหรับงานหม้อน้ำ งานปั้นจั่น งานเหมืองแร่ และงานออกแบบคำนวณอาคารและโครงสร้างพื้นฐาน กฟผ. จะใช้วิศวกรที่มีใบอนุญาตประกอบวิชาชีพวิศวกรรมควบคุม (ส่วนบุคคล) เป็นผู้ลงนาม และวิศวกรผู้ลงนามจะต้องมีความรับผิดตามกฎหมายเป็นการเฉพาะตัว ทั้งทางอาฐา ทางแพ่ง และทางวิชาชีพ โดย กฟผ. ไม่สามารถรับผิดชอบแทนได้ และปัจจุบัน กฟผ. เริ่มเกิดปัญหาขาดแคลนวิศวกรที่มีใบอนุญาตประกอบวิชาชีพวิศวกรรม และวิศวกรดังกล่าวมีแนวโน้มไม่ประสงค์ลงนามในเอกสารขออนุญาตและรับรองความปลอดภัยเพิ่มขึ้น แต่งานของ กฟผ. ต้องกระทำอย่างต่อเนื่อง หากล่าช้าจะเกิดความเสียหาย และปริมาณงานของ กฟผ. ก็มีแนวโน้มเพิ่มขึ้น จึงอาจทำให้อนาคต กฟผ. ต้องว่าจ้างหน่วยงานภายนอกเพื่อลงนามแทน

1. อัตราการจ่ายเงินเพิ่มพิเศษให้แก่วิศวกรดังกล่าวคิดเป็นร้อยละ 10-20 ของราคาการว่าจ้าง

หน่วยงานภายนอกเพื่อลงนามแทน โดย กฟผ. จะมีค่าใช้จ่ายประมาณปีละ 2-2.5 ล้านบาท ซึ่งน้อยกว่าการจ้างหน่วยงานภายนอกเพื่อลงนามที่มีค่าใช้จ่ายประมาณปีละ 20-25 ล้านบาท

1. กฟผ. ได้เสนอเรื่องต่อคณะกรรมการแรงงานรัฐวิสาหกิจสัมพันธ์ โดยในการประชุมฯ

ครั้งที่ 10/2558 เมื่อวันที่ 25 พฤศจิกายน 2558 คณะกรรมการฯ มีมติเห็นชอบให้ กฟผ. จ่ายเงินเพิ่มพิเศษในการลงนามขออนุญาตและรับรองความปลอดภัยให้แก่ผู้ประกอบวิชาชีพวิศวกรรมควบคุมของ กฟผ. ที่มีใบอนุญาตประกอบวิชาชีพวิศวกรรมควบคุม สำหรับงานหม้อน้ำ งานปั้นจั่น งานเหมืองแร่ และงานออกแบบคำนวณอาคาร และโครงสร้างพื้นฐานตามหลักเกณฑ์ที่ กฟผ. เสนอ

**7. เรื่อง การแก้ไขปัญหาหนี้สินเกษตรกร จำนวน 478 ราย ตามโครงการปรับโครงสร้างและระบบการผลิตการเกษตร (คปร.) และโครงการแผนฟื้นฟูการเกษตร (ผกก.)**

คณะรัฐมนตรีมีมติอนุมัติตามที่กระทรวงเกษตรและสหกรณ์ (กษ.) เสนอ ดังนี้

1. อนุมัติปรับโครงสร้างหนี้เกษตรกร จำนวน 478 ราย เป็นเงิน 61.88 ล้านบาท (เงินต้น 44.96 ล้านบาท และดอกเบี้ย 16.92 ล้านบาท) และให้ กษ. รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติและคณะกรรมการติดตามและตรวจสอบการใช้จ่ายงบประมาณภาครัฐไปพิจารณาดำเนินการต่อไปด้วย

2. ให้ กษ. และกระทรวงการคลังตรวจสอบข้อมูลสถานะหนี้สินของเกษตรกรให้เป็นปัจจุบัน รวมทั้งเสนอแนวทางในการแก้ไขปัญหาหนี้สินของเกษตรกรที่เหมาะสมในระยะยาวเพื่อให้การแก้ไขปัญหาดังกล่าวเป็นไปอย่างยั่งยืน แล้วนำเสนอคณะรัฐมนตรีต่อไป

**8. เรื่อง การจัดตั้งและดำเนินการเมืองนวัตกรรมอาหาร (Food Innopolis)**

คณะรัฐมนตรีมีมติเห็นชอบตามที่กระทรวงวิทยาศาสตร์และเทคโนโลยี (วท.) เสนอ ดังนี้

1. เห็นชอบให้ วท. เป็นหน่วยงานหลักในการขับเคลื่อนการจัดตั้งและดำเนินการเมืองนวัตกรรมอาหาร (Food Innopolis) ร่วมกับหน่วยงานที่เกี่ยวข้อง เช่น กระทรวงอุตสาหกรรม กระทรวงการคลัง กระทรวงเกษตรและสหกรณ์ สำนักงานคณะกรรมการส่งเสริมการลงทุน สถาบันอาหาร ในการจัดสิทธิประโยชน์และแรงจูงใจและมาตรการสนับสนุน ตามที่ วท. เสนอ

2. มอบหมายให้ วท. จัดทำแผนปฏิบัติการตามกรอบระยะเวลาการบริหารราชการแผ่นดินของรัฐบาล (ถึงเดือนกรกฎาคม 2560) ให้เกิดความชัดเจนในการดำเนินการ 4 ด้าน ได้แก่ ด้านการวิจัยและพัฒนา ด้านงบประมาณและแหล่งเงินทุนในการดำเนินการ ด้านโครงสร้างองค์กรและบุคลากร และด้านการเข้าร่วมลงทุนของภาคเอกชน โดยในการดำเนินการให้เป็นไปตามกฎหมาย ระเบียบ และมติคณะรัฐมนตรีที่เกี่ยวข้องต่อไป

ทั้งนี้ กิจกรรมใดที่เป็นการดำเนินการซึ่งเกินกว่ากรอบระยะเวลาการบริหารราชการแผ่นดินของรัฐบาล ให้นำเรื่องดังกล่าวบรรจุไว้ในแผนปฏิรูปเพื่อให้รัฐบาลชุดต่อไปที่จะเข้ามาบริหารราชการแผ่นดินพิจารณาดำเนินการต่อไป เพื่อให้เป็นไปตามนัยมติคณะรัฐมนตรีเมื่อวันที่ 19 มกราคม 2559 เรื่อง การเสนอโครงการที่ต้องขออนุมัติงบประมาณจากคณะรัฐมนตรีหรือนายกรัฐมนตรี

**9. เรื่อง ขอความเห็นชอบโครงการบูรณาการการขุดลอกแหล่งน้ำ**

คณะรัฐมนตรีมีมติเห็นชอบในหลักการโครงการบูรณาการการขุดลอกน้ำ และมอบหมายให้หน่วยงานที่เกี่ยวข้อง ประกอบด้วย กรมการทหารช่าง หน่วยบัญชาการทหารพัฒนา กระทรวงกลาโหม และกรมป้องกันและบรรเทาสาธารณภัย กระทรวงมหาดไทย ดำเนินการตามที่กระทรวงทรัพยากรธรรมชาติและสิ่งแวดล้อม (ทส.) เสนอ

สำหรับการดำเนินโครงการฯ หากมีความจำเป็นที่จะต้องใช้จ่ายงบประมาณและไม่สามารถปรับแผนการปฏิบัติงานและแผนการใช้จ่ายงบประมาณได้ให้ ทส. เสนอขอใช้จ่ายจากงบกลาง รายการเงินสำรองจ่ายเพื่อกรณีฉุกเฉินหรือจำเป็น ตามมติคณะรัฐมนตรี (12 พ.ค. 2558) ตามความเห็นของสำนักงบประมาณ

รวมทั้งกรณีจะกำหนดให้หัวหน้าส่วนราชการหน่วยงานดำเนินการ มีอำนาจเปลี่ยนแปลง/ยกเลิกสถานที่ดำเนินการ ค่าที่ดินหรือสิ่งก่อสร้างภายในเขตพื้นที่จังหวัดเดียวกัน และมีอำนาจเปลี่ยนแปลงรายการ งบประมาณรายจ่ายต่าง ๆ ภายใต้แผนงานเดียวกันนั้น ให้ ทส. และหน่วยงานที่เกี่ยวข้องจัดทำแผนการใช้จ่ายเงินดังกล่าวให้ครอบคลุมครบถ้วน และมีความชัดเจน แต่หากมีความจำเป็นต้องเปลี่ยนแปลงสถานที่หรือรายการที่เป็นสาระสำคัญ ให้ปฏิบัติตามขั้นตอนของระเบียบที่เกี่ยวข้อง และขอทำความตกลงกับสำนักงบประมาณตามขั้นตอนต่อไป

**วัตถุประสงค์ของการดำเนินโครงการดังกล่าว** เพื่อเป็นการรักษาสภาพลำน้ำ / แหล่งน้ำ ให้สามารถเก็บกักน้ำและระบายน้ำให้ทันก่อนฤดูฝนที่จะมาถึงในเดือนมิถุนายน 2559 ซึ่งจะทำให้ประชาชนมีน้ำใช้อย่างพอเพียงทั้งทางด้านอุปโภค บริโภคและการเกษตรกรรม รวมถึงเพิ่มประสิทธิภาพการระบายน้ำ บรรเทาปัญหาน้ำท่วม น้ำล้นตลิ่ง

**10. เรื่อง ขอรับการสนับสนุนงบประมาณการปรับปรุงและพัฒนาแหล่งน้ำตามนโยบายรัฐบาลเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเสด็จเถลิงถวัลยราชสมบัติครบ 70 ปี 9 มิถุนายน 2559**

คณะรัฐมนตรีมีมติเห็นชอบตามที่พลเอก ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม เสนอ ขอรับการสนับสนุนงบประมาณการปรับปรุงและพัฒนาแหล่งน้ำตามนโยบายรัฐบาลเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเสด็จเถลิงถวัลยราชสมบัติครบ 70 ปี 9 มิถุนายน 2559

**สาระสำคัญของเรื่อง**

กห. รายงานว่า

1. การปรับปรุงและพัฒนาแหล่งน้ำตามนโยบายรัฐบาล เดิมเป็นโครงการขุดลอกคูคลองทั่วประเทศ ซึ่ง กระทรวงกลาโหม (กห.) ได้ร่วมกับ กระทรวงเกษตรและสหกรณ์ (กษ.) และหน่วยงานที่เกี่ยวข้องดำเนินการให้เป็นไปตามนโยบายซึ่งได้กำหนดแนวทางปฏิบัติและพื้นที่รับผิดชอบตามแผนงานเพิ่มประสิทธิภาพการส่งน้ำ/ระบายน้ำของ กษ. โดยให้ กษ. รับผิดชอบโครงการที่อยู่ในพื้นที่ชลประทาน จำนวน 21 รายการ และ กห. รับผิดชอบโครงการที่อยู่นอกพื้นที่ จำนวน 83 รายการ/โครงการ

2. กองบัญชาการกองทัพไทยและกองทัพบกได้ดำเนินการเข้าสำรวจพื้นที่นอกเขตชลประทาน ที่ได้รับมอบดังกล่าว จำนวน 83 รายการ/โครงการ ร่วมกับส่วนราชการที่เกี่ยวข้อง และผู้นำท้องถิ่น เพื่อสร้างการมีส่วนร่วมของชุมชนในการแก้ปัญหาในพื้นที่อย่างยั่งยืนตามนโยบายของรัฐบาล และมิให้เกิดความซ้ำซ้อนในการดำเนินการ โดยผลจากการสำรวจกองบัญชาการกองทัพไทยและกองทัพบกสามารถดำเนินการปรับปรุงและพัฒนาแหล่งน้ำได้จำนวน 54 โครงการ

3. การปรับปรุงและพัฒนาแหล่งน้ำกำหนดกระทำพิธีเปิดกิจกรรมพร้อมกันทั่วประเทศในห้วง ต้นเดือนมิถุนายน 2559 เนื่องจากเป็นห้วงเวลาที่ใกล้กับการเฉลิมฉลองครองราชย์ครบ 70 ปี 9 มิถุนายน 2559 โดยพิธีเปิดกิจกรรม มีดังนี้

- พื้นที่ส่วนกลางมอบหมายให้กองทัพภาคที่ 1 รับผิดชอบจัดพิธีเปิดกิจกรรมที่อำเภอโพธาราม จังหวัดราชบุรี สำหรับในพื้นที่อื่น ๆ มอบหมายให้แม่ทัพภาคร่วมกับหน่วยงานราชการและประชาชนในพื้นที่ ร่วมกันจัดพิธีเปิดกิจกรรมพร้อมกัน

- พื้นที่กองทัพภาคที่ 2 กำหนดจัดกิจกรรมที่จังหวัดอุบลราชธานี

- พื้นที่กองทัพภาคที่ 3 กำหนดจัดกิจกรรมที่จังหวัดเชียงใหม่

- พื้นที่กองทัพภาคที่ 4 กำหนดจัดกิจกรรมที่จังหวัดยะลา

ทั้งนี้ บริเวณพื้นที่พิธีเปิดกิจกรรมจะมีการจัดนิทรรศการด้านการบริหารจัดการน้ำ และกิจกรรม การแสดงต่าง ๆ เช่น การบริการทางการแพทย์ ขายสินค้าราคาถูก การแสดงดนตรี เป็นต้น

|  |
| --- |
| **ต่างประเทศ** |

**11. เรื่อง การขอความเห็นชอบต่อร่างเอกสารผลลัพธ์การประชุมสุดยอดอาเซียน – รัสเซีย สมัยพิเศษ**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างปฏิญญาโซชิระหว่างอาเซียนกับสหพันธรัฐเซีย เพื่อฉลองวาระครบรอบ 20 ปี

ความสัมพันธ์อาเซียน – รัสเซีย เพื่อให้นายกรัฐมนตรีร่วมรับรอง / ลงนามร่างปฏิญญาฯ

1. เห็นชอบต่อร่างแผนปฏิบัติการอย่างครอบคลุมเพื่อส่งเสริมความร่วมมือระหว่างอาเซียนกับ

สหพันธรัฐรัสเซีย ปี 2559-2563 และให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมาย มีหนังสือแจ้งความเห็นชอบต่อร่างแผนปฏิบัติการฯ เพื่อให้นายกรัฐมนตรีรับทราบร่างแผนปฏิบัติการฯ ในระหว่างการประชุมสุดยอดอาเซียน – รัสเซีย สมัยพิเศษ

1. หากมีความจำเป็นต้องแก้ไขร่างเอกสารตามข้อ 1 และ 2 ในส่วนที่ไม่ใช่สาระสำคัญหรือไม่ขัด

ต่อผลประโยชน์ของประเทศไทย ให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

1. ให้นายกรัฐมนตรีหรือผู้แทนที่ได้รับมอบหมายรับทราบรายงานข้อเสนอแนะของกลุ่ม

ผู้ทรงคุณวุฒิอาเซียน – รัสเซีย เรื่อง อาเซียน – รัสเซีย : หุ้นส่วนทางยุทธศาสตร์หลายมิติที่มองไปในอนาคต

**สาระสำคัญของเรื่อง**

กต. รายงานว่า

1. นายกรัฐมนตรีมีกำหนดการเข้าร่วมประชุมสุดยอดอาเซียน – รัสเซีย สมัยพิเศษ ระหว่าง

วันที่ 19-20 พฤษภาคม 2559 ที่เมืองโซชิ สหพันธรัฐรัสเซีย เพื่อฉลองวาระครบรอบ 20 ปี ความสัมพันธ์อาเซียน – รัสเซีย

1. กต. เสนอร่างเอกสารจำนวน 3 ฉบับ ซึ่งจะมีการรับรอง / ลงนามหรือรับทราบระหว่างการ

ประชุมสุดยอดฯ ดังนี้

* 1. ร่างปฏิญญาโซชิระหว่างอาเซียนกับสหพันธรัฐรัสเซียเพื่อฉลองวาระครบรอบ

20 ปี ความสัมพันธ์อาเซียน – รัสเซีย (Sochi Declaration of the ASEAN-Russian Federation Commemorative Summit to Mark the 20th Anniversary of ASEAN-Russian Federation Dialogue Relations) ซึ่งผู้นำประเทศสมาชิกอาเซียนและรัสเซียจะรับรอง / ลงนามเอกสารดังกล่าว ทั้งนี้ ร่างปฏิญญามีสาระสำคัญสรุปได้ ดังนี้ 1) เสริมสร้างความเป็นหุ้นส่วนการเป็นคู่เจรจาบนพื้นฐานของหลักการความเสมอภาค ผลประโยชน์ร่วมกันและความรับผิดชอบร่วมกันและเสริมสร้างการมีส่วนร่วมในระดับสูงและความร่วมมือในกรอบที่มีอยู่ของการเป็นคู่เจรจาระหว่างอาเซียนกับสหพันธรัฐรัสเซีย และกลไกที่อาเซียนมีบทบาทนำอื่น ๆ 2) ความร่วมมือด้านการเมืองและความมั่นคง 3) ความร่วมมือทางเศรษฐกิจ 4) ความร่วมมือด้านสังคมและวัฒนธรรม 5) ความร่วมมือหลายภาคส่วน

2.2 ร่างแผนปฏิบัติการอย่างครอบคลุมเพื่อส่งเสริมความร่วมมือระหว่างอาเซียนกับสหพันธรัฐรัสเซีย ปี 2559 – 2563 (Comprehensive Plan of Action to Promote Cooperation Between the Association of Southeast Asian Nations and the Russian federation 2016-2020) ซึ่งผู้นำประเทศสมาชิกอาเซียนและรัสเซียจะรับทราบเอกสารดังกล่าว โดยมีสาระสำคัญเพื่อเป็น**แผนแม่บทที่ระบุมาตรการต่าง ๆ ซึ่งอาเซียนและสหพันธรัฐรัสเซียจะร่วมมือกันดำเนินการเพื่อประโยชน์ร่วมกัน** โดยมีสาขาความร่วมมือที่มีความสำคัญเด่นชัด ได้แก่ ความร่วมมือด้านการเมืองและความมั่นคง ความร่วมมือด้านการต่อต้านการก่อการร้ายและอาชญากรรมข้ามชาติ ความร่วมมือด้านเศรษฐกิจ ซึ่งรวมถึงความร่วมมือด้านการค้าและการลงทุน อุตสาหกรรม พลังงาน การเงิน วิสาหกิจขนาดกลางและขนาดย่อม รวมทั้งความร่วมมือรายสาขา เช่น วิทยาศาสตร์และเทคโนโลยี การเตือนภัยล่วงหน้าและการบรรเทาภัยพิบัติ การจัดการ การฟื้นฟูและการคุ้มครองสิ่งแวดล้อม การพัฒนาทรัพยากรมนุษย์ วัฒนธรรม และข้อมูลข่าวสาร และการท่องเที่ยว เป็นต้น

2.3 รายงานข้อเสนอแนะของกลุ่มผู้ทรงคุณวุฒิอาเซียน – รัสเซีย เรื่องอาเซียน – รัสเซีย : หุ้นส่วนทางยุทธศาสตร์หลายมิติที่มองไปในอนาคต (Report of the ASEAN-Russia Eminent Persons Group-ASEAN and Russia : a Future-Oriented Multidimensional Strategic Partnership) ซึ่งผู้นำประเทศสมาชิกอาเซียนและรัสเซียจะรับทราบเอกสารดังกล่าว โดยมีสาระสำคัญเกี่ยวกับข้อเสนอแนะแนวทางความสัมพันธ์อาเซียน – รัสเซียเพื่อนำไปสู่การเป็นหุ้นส่วนทางยุทธศาสตร์ในอนาคตในด้านต่าง ๆ เช่น ด้านการเมืองและความมั่นคง เศรษฐกิจ สังคม วัฒนธรรม เป็นต้น

**12. เรื่อง การลงนามในร่างแถลงการณ์ร่วมระหว่างไทยกับรัสเซียเกี่ยวกับความตกลงเพื่อการส่งเสริมและคุ้มครองการลงทุน และการเสนอร่างความตกลงเพื่อการส่งเสริมและคุ้มครองการลงทุนระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซีย เพื่อดำเนินการลงนามและดำเนินการให้มีผลใช้บังคับ** คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อการลงนามในร่างแถลงการณ์ร่วมระหว่างไทยกับสหพันธ์รัฐรัสเซียเกี่ยวกับการ

จัดทำความตกลงเพื่อการส่งเสริมและคุ้มครองการลงทุน (Joint Statement on the Conclusion of Negotiations on the Agreement between the Government of the Russian Federation and the Government of the Kingdom of Thailand on Promotion and Reciprocal of the Investments) เพื่อการลงนามและให้ความเห็นชอบต่อร่างความตกลงเพื่อการส่งเสริมและคุ้มครองการลงทุนระหว่างรัฐบาลแห่งราชาอาณาจักรไทยกับรัฐบาลแห่งสหพันธรัฐรัสเซีย (Agreement between the Government of the Kingdom of Thailand and the Government of the Russian Federation on the Promotion and Reciprocal Protection of Investments) เพื่อดำเนินการลงนามและดำเนินการให้มีผลใช้บังคับ

1. อนุมัติให้กระทรวงการต่างประเทศจัดทำหนังสือแจ้งฝ่ายสหพันธรัฐรัสเซีย เพื่อให้ร่างความ

ตกลงฯ มีผลใช้บังคับภายหลังการลงนาม

1. อนุมัติให้รัฐมนตรีว่าการกระทรวงการต่างประเทศ หรือผู้ที่ได้รับมอบหมายลงนามในร่าง

แถลงการณ์ร่วมฯ และร่างความตกลงฯ

1. หากมีความจำเป็นต้องแก้ไขปรับปรุงถ้อยคำของร่างความตกลงฯ และร่างแถลงการณ์ร่วมฯ ใน

ส่วนที่ไม่ใช่สาระสำคัญ เพื่อให้สอดคล้องกับผลประโยชน์และนโยบายของไทย ให้กระทรวงการต่างประเทศสามารถดำเนินการได้ โดยไม่ต้องนำเสนอคณะรัฐมนตรีอีกครั้ง

**สาระสำคัญของร่างความตกลงฯ** สรุปได้ ดังนี้

1. ภาคีคู่สัญญาจะให้ความคุ้มครองเฉพาะการลงทุนที่มีวัตถุประสงค์ เพื่อการสร้าง

ความสัมพันธ์ทางเศรษฐกิจอย่างยั่งยืน โดยความตกลงฯ จะไม่บังคับใช้กับข้อพิพาท ที่เกิดขึ้นก่อนความตกลงฯ มีผลใช้บังคับ

1. ภาคีคู่สัญญาจะสนับสนุนและสร้างภาวะที่เอื้ออำนวยต่อการลงทุนในดินแดนของตน และ

จะมีผลใช้บังคับเฉพาะการลงทุนที่เกิดหลังวันที่ 1 มกราคม 2535 (ซึ่งเป็นปีหลังการล่มสลายของสหภาพสาธารณรัฐสังคมนิยมโซเวียต)

1. ในส่วนของการประติบัติต่อการลงทุน ภาคีคู่สัญญาแต่ละฝ่ายจะให้การประติบัติที่ไม่ด้อยไป

กว่าการลงทุนและผลตอบแทนของนักลงทุนของตน หรือต่อการลงทุนและผลตอบแทนของนักลงทุนของรัฐที่สาม ใด ๆ โดยมีข้อจำกัดอยู่ที่สิทธิพิเศษ หรือเอกสิทธิใด ๆ ที่อาจเป็นผลมาจากการที่ภาคีคู่สัญญาฝ่ายใดฝ่ายหนึ่งเป็นภาคีความตกลงที่เกี่ยวกับศุลกากร ความตกลงเขตการค้าเสรี สหภาพทางการเงิน หรือความตกลงที่เกี่ยวข้องกับการจัดเก็บภาษีอากร

1. ภาคีคู่สัญญาจะให้การประติบัติที่เป็นคุณไม่มากไปกว่าการประติบัติที่ภาคีคู่สัญญาแต่ละ

ฝ่ายให้ตามพันธกรณี ภายใต้ความตกลงที่สถาปนาองค์การการค้าโลก (Agreement establishing the World Trade Organisation) และความตกลงทั่วไปว่าด้วยการค้าบริการ (Gerneral Agreement on trade in Services- GATS) และภายใต้ความตกลงพหุภาคีอื่นใดที่เกี่ยวข้องกับการประติบัติต่อการลงทุน ซึ่งบรรลุได้โดยภาคีคู่สัญญาทั้งสองฝ่ายมีส่วนร่วม แต่จะไม่กระทบกับข้อบทการเวนคืน ค่าทดแทนความสูญเสีย การระงับข้อพิพาทระหว่างนักลงทุนกับภาคีคู่สัญญา

1. การลงทุนของนักลงทุนของภาคีคู่สัญญาจะไม่ถูกเวนคืน เว้นแต่เพื่อประโยชน์สาธารณะที่

เกี่ยวข้องกับความจำเป็นภายในประเทศ ภายใต้กระบวนการที่ถูกต้องตามกฎหมายบนพื้นฐานของการไม่เลือก ประติบัติ โดยต้องมีการชำระค่าทดแทนที่มีจำนวนเท่ากับมูลค่าตลาดของการลงทุนที่ถูกเวนคืนโดยพลัน มีประสิทธิผลและเพียงพอ โดยหากมีการจ่ายค่าทดแทนล่าช้า อัตราดอกเบี้ยจะอิงตามอัตราดอกเบี้ยเงินฝากตามท้องตลาด

1. ในกรณีที่การลงทุนของนักลงทุนของภาคีคู่สัญญาฝ่ายหนึ่งประสบความสูญเสียอัน

เนื่องมาจากสงคราม การจลาจลหรือเหตุการณ์อื่นที่คล้ายคลึงกันนักลงทุนจะได้รับการให้คืน ชดใช้ ชำระค่าทดแทน หรือการชดใช้อื่น ๆ ที่ไม่ด้อยไปกว่าที่ภาคีคู่สัญญาผู้รับการลงทุนให้แก่นักลงทุนของตนหรือนักลงทุนของรัฐที่สาม ใด ๆ แล้วแต่ว่ากรณีใดจะเป็นคุณกว่ากัน

1. ภาคีคู่สัญญาแต่ละฝ่ายจะให้การประกันต่อนักลงทุนของภาคีคู่สัญญาอีกฝ่ายหนึ่งว่า

สามารถโอนเงินเข้าและออกจากดินแดนได้โดยเสรี โดยจะต้องเป็นไปตามเงื่อนไขกฎหมายภายในที่กำหนด

1. ในกรณีเกิดข้อพิพาทระหว่างภาคีคู่สัญญาและนักลงทุนของภาคีคู่สัญญาอีกฝ่ายหนึ่งที่

เกี่ยวข้องกับการลงทุนภายใต้ความตกลงฯ คู่พิพาทจะต้องดำเนินการ ดังนี้

8.1 คู่พิพาทจะต้องระงับข้อพิพาทอย่างฉันมิตรโดยวิธีการเจรจาหรือการปรึกษาหารือ

ภายในระยะเวลา 6 เดือน

8.2 หากไม่สามารถระงับข้อพิพาทตามช่องทางดังกล่าวได้ นักลงทุนมีสิทธิที่จะยื่นฟ้องร้อง

ภายใต้กระบวนการยุติธรรมภายในประเทศ หรืออนุญาโตตุลาการระหว่างประเทศได้ โดยคำวินิจฉัยของอนุญาโตตุลาการให้ถือเป็นที่สุดและมีผลผูกพันคู่พิพาท

9. ในกรณีที่มีการยื่นข้อพิพาทมากกว่า 2 ข้อพิพาทต่ออนุญาโตตุลาการ และข้อพิพาทนั้น

ต้องการได้รับคำวินิจฉัยที่เหมือนกันและเกิดขึ้นจากเหตุการณ์เดียวกันหรือคล้ายคลึงกัน นักลงทุนอาจขอรวมการพิจารณาข้อพิพาทเหล่านั้นได้

1. นักลงทุนไม่สามารถอาศัยสิทธิภายใต้ข้อบทการประติบัติเยี่ยงชาติที่ได้รับความอนุเคราะห์

ยิ่ง ในการนำข้อบทการระงับข้อพิพาทระหว่างรัฐกับเอกชนภายใต้ความตกลงฉบับอื่นนอกเหนือจากที่กำหนดไว้ ในความตกลงฉบับนี้มาใช้ได้

1. ภาคีคู่สัญญาจะปรึกษาหารือกันเมื่อได้รับการร้องขอจากอีกฝ่ายหนึ่งเพื่อวัตถุประสงค์ใน

การตีความและการปฏิบัติตามความตกลงฉบับนี้

1. ภาคีคู่สัญญาจะต้องแจ้งอีกฝ่ายว่า ตนได้ดำเนินการตามกระบวนการภายในของตนเสร็จสิ้น

แล้วอันจะมีผลให้ความตกลงฯ นี้มีผลใช้บังคับ ซึ่งความตกลงฯ ไทยกับรัสเซียจะมีผลใช้บังคับในวันที่มีการแจ้ง ครั้งหลังของการแจ้งทั้งสอง โดยความตกลงฉบับนี้ จะมีผลใช้บังคับเป็นเวลา 15 ปี และจะได้รับการต่ออายุโดยอัตโนมัติอีก 5 ปี จนกว่าจะถูกบอกเลิกเป็นลายลักษณ์อักษรจากภาคีคู่สัญญาอีกฝ่ายหนึ่ง

ทั้งนี้ ร่างแถลงการณ์ฯ ร่วมเป็นเอกสารที่กล่าวถึงความพยายามของทั้งสองฝ่ายในการสรุปผล

การเจรจาความตกลงเพื่อการส่งเสริมและคุ้มครองการลงทุนต่างตอบแทนระหว่างไทยกับสหพันธรัฐรัสเซีย โดย ทั้งสองฝ่ายเชื่อมั่นว่า ความตกลงฯ ดังกล่าวจะสร้างเงื่อนไขที่ดีต่อการลงทุน และจะกระตุ้นให้เกิดการหมุนเวียน ของเงินทุน รวมถึงเพิ่มมูลค่าการค้าและความร่วมมือทางเศรษฐกิจระหว่างไทยกับสหพันธรัฐรัสเซียด้วย

**13. เรื่อง ขออนุมัติลงนามในบันทึกความเข้าใจระหว่างกระทรวงเกษตรและสหกรณ์แห่งราชอาณาจักรไทยและกระทรวงเกษตรแห่งสหพันธรัฐรัสเซีย ว่าด้วยความร่วมมือด้านการเกษตร**

คณะรัฐมนตรีมีมติเห็นชอบและอนุมัติตามที่ กระทรวงเกษตรและสหกรณ์ (กษ.) เสนอ ดังนี้

1. เห็นชอบและอนุมัติให้มีการลงนามในบันทึกความเข้าใจระหว่างกระทรวงเกษตรและสหกรณ์ แห่งราชอาณาจักรไทยและกระทรวงเกษตรแห่งสหพันธรัฐรัสเซียว่าด้วยความความร่วมมือด้านการเกษตร

2. อนุมัติให้หลักการว่า ก่อนที่จะมีการลงนาม หากมีความจำเป็นต้องปรับปรุงแก้ไขบันทึก ความเข้าใจในประเด็นที่ไม่ใช่หลักการสำคัญ ให้ กษ. ดำเนินการได้โดยไม่ต้องเสนอคณะรัฐมนตรีพิจารณาอีก

3. อนุมัติให้รัฐมนตรีว่าการกระทรวงเกษตรและสหกรณ์หรือผู้ที่รัฐมนตรีมอบหมายเป็นผู้ลงนาม ในบันทึกความเข้าใจฯ ดังกล่าว

**ร่างบันทึกความเข้าใจฯ มีสาระสำคัญ** ดังนี้

1. **วัตถุประสงค์ของการจัดทำบันทึกความเข้าใจฯ** เพื่อเสริมสร้างและสนับสนุนความร่วมมือทางวิชาการ การถ่ายทอดเทคโนโลยี และการส่งเสริมการค้าในสาขาการเกษตรระหว่างกัน มีขอบเขตความร่วมมือเกี่ยวกับการพัฒนาการเกษตร สหกรณ์ มาตรการสุขอนามัยและสุขอนามัยพืช และสาขาที่เกี่ยวข้องอื่น ๆ ที่ทั้งสองฝ่ายให้ความสนใจและเห็นชอบร่วมกัน ทั้งนี้ บันทึกความเข้าใจฯ ไม่ถือเป็นสนธิสัญญาระหว่างประเทศและไม่ได้สร้างสิทธิและข้อผูกมัดภายใต้กฎหมายระหว่างประเทศ

**2. สาขาความร่วมมือ มีดังนี้**

(1) การพัฒนาการเกษตร รวมถึงการแลกเปลี่ยนนวัตกรรมทางเทคโนโลยีในการปลูกพืช การพัฒนาพันธุ์สัตว์ การเพาะเลี้ยงสัตว์น้ำ และการชลประทาน

(2) การสร้างความมั่นใจด้านความปลอดภัยอาหารและความมั่นคงทางอาหาร รวมถึงมาตรการสุขอนามัยและสุขอนามัยพืช

(3) ความร่วมมือในด้านวิทยาศาสตร์การเกษตร รวมทั้งการเสริมสร้างขีดความสามารถสำหรับเกษตรกรและการพัฒนาชนบทของทั้งสองประเทศ

(4) คู่ภาคีจะร่วมมือในสาขาอื่น ๆ ที่เกี่ยวข้องซึ่งเห็นชอบร่วมกัน

3. **รูปแบบของความร่วมมือ** มีดังนี้

(1) แลกเปลี่ยนข้อมูล ผู้เชี่ยวชาญ นักวิชาการ และนักวิจัย

(2) วิจัยร่วมด้านการเกษตร รวมถึงการแลกเปลี่ยนข้อมูลด้านวิทยาศาสตร์และวิชาการ

(3) การร่วมจัดการประชุมเชิงปฏิบัติการ การประชุม การฝึกอบรม และการศึกษาดูงาน ในประเด็นที่มีความสนใจร่วมกัน

(4) ส่งเสริมการสื่อสารโดยตรงระหว่างหน่วยงานราชการเอกชน และองค์กรด้านการเกษตร

(5) รูปแบบความร่วมมือที่เกี่ยวข้องอื่น ๆ ซึ่งมีเป้าหมายในการพัฒนาที่ยั่งยืนของทั้งสองประเทศในด้านการเกษตรที่เห็นชอบโดยคู่ภาคี

4. เพื่อดำเนินการตามบันทึกความเข้าใจฉบับนี้ คู่ภาคีจะจัดตั้งคณะทำงานร่วม ภายใต้คณะอนุกรรมการว่าด้วยความร่วมมือทางการเกษตรของคณะกรรมาธิการร่วมว่าด้วยความร่วมมือทวิภาคี  
ไทย – รัสเซีย โดยคณะทำงานร่วมจะประชุม ทุก ๆ 2 ปี

5. คู่ภาคีจะคุ้มครองต่อสิทธิทางทรัพย์สินทางปัญญา ซึ่งเป็นผลมาจากกิจกรรมใด ๆ ที่เกิดจากบันทึกความเข้าใจ โดยให้สอดคล้องกับกฎหมายและระเบียบภายในชาติของคู่ภาคี และคู่ภาคีจะพิจารณาประเด็นที่เกี่ยวกับเผยแพร่สิทธิทางทรัพย์สินทางปัญญาและการใช้สิทธิทางทรัพย์สินทางปัญญา ในข้อตกลงที่จัดทำแยกออกมา ซึ่งจะเจรจาเป็นกรณี ๆ ไป

6. ข้อพิพาทหรือข้อความแตกต่างใด ๆ ที่เกิดจากการตีความหรือการดำเนินการตามบันทึกความเข้าใจฉบับนี้ จะระงับโดยการหารือหรือเจรจาระหว่างคู่ภาคี

7. บันทึกความเข้าใจฉบับนี้จะมีผลบังคับใช้ในวันที่มีการลงนามและคู่ภาคีฝ่ายใดฝ่ายหนึ่งอาจยกเลิกโดยแจ้งเป็นลายลักษณ์อักษรให้อีกฝ่ายทราบล่วงหน้า 6 เดือน โดยการยกเลิกดังกล่าว จะไม่ส่งผลกระทบต่อกิจกรรมภายใต้บันทึกความเข้าใจที่ได้มีการดำเนินการไปแล้ว

การจัดทำบันทึกความเข้าใจดังกล่าว จะเป็นกลไกสำคัญในการส่งเสริมความร่วมมือด้านวิชาการทางการเกษตรกับสหพันธ์รัฐรัสเซีย รวมถึงในกลุ่มประเทศยูเรเซีย (รัสเซีย คาซัคสถาน คีย์กีซสถานอาร์มาเนีย และเบลารุส) นอกจากนี้ ยังเป็นช่องทางให้ประเทศไทยขยายความสัมพันธ์ทางการค้าและการลงทุนไปยังรัสเซียและกลุ่มประเทศยูเรเซีย เนื่องจากรัสเซียถือว่าเป็นตลาดขนาดใหญ่ และยังเชื่อมต่อไปยังประเทศอื่น ๆ ในภูมิภาคยุโรปตะวันออกได้อีกด้วย

**14. เรื่อง ขออนุมัติการลงนามในบันทึกความเข้าใจระหว่างกรมประมง (แห่งราชอาณาจักรไทย) กับหน่วยงานสำนักงานเฝ้าระวังสุขอนามัยพืชและสัตว์ (แห่งสหพันธ์รัฐรัสเซีย) ด้านการควบคุมความปลอดภัยผลิตภัณฑ์สัตว์น้ำที่จับจากธรรมชาติและผลิตภัณฑ์จากการเพาะเลี้ยงที่นำเข้าและส่งออก**

คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ

ให้มีการลงนามในบันทึกความเข้าใจระหว่างกรมประมง (แห่งราชอาณาจักรไทย) กับหน่วยงานสำนักงานเฝ้าระหว่างสุขอนามัยพืชและสัตว์ (แห่งสหพันธรัฐรัสเซีย) (Federal Service for Veterinary and Phytosanitary Surveillance : FSVPS) ด้านการควบคุมความปลอดภัย ผลิตภัณฑ์สัตว์น้ำที่จับจากธรรมชาติและผลิตภัณฑ์จากการเพาะเลี้ยงที่นำเข้าและส่งออก โดยกรมประมงมอบหมายให้รองอธิบดีกรมประมง (นางสาวจูอะดี พงศ์มณีรัตน์) เป็น ผู้ลงนามของกรมประมง

**ร่างบันทึกความเข้าใจฯ มีวัตถุประสงค์เพื่อมุ่งเน้นการพัฒนาความร่วมมือในการควบคุมความปลอดภัยสินค้าสัตว์น้ำ และการยอมรับความเท่าเทียมของระบบตรวจรับรองของทั้งสองหน่วยงาน** โดยทั้งสองประเทศเน้นความร่วมมือกันในการดำเนินการ ดังนี้

1. ยอมรับในความเท่าเทียมด้านการตรวจสอบและรับรองสถานแปรรูปสัตว์น้ำ เรือโรงงานของสองหน่วยงาน

2. แลกเปลี่ยนรายชื่อสถานแปรรูปสัตว์น้ำ เรือโรงงานที่ได้รับการรับรองสำหรับส่งออก

3. มีการตรวจประเมินระบบควบคุมสถานแปรรูปสัตว์น้ำเรือโรงงานที่ได้รับการรับรองของอีกฝ่าย

4. ออกใบรับรองสุขอนามัยสำหรับสินค้าสัตว์น้ำที่ส่งออก-นำเข้า

5. ป้องกันและแก้ไขปัญหาสินค้าไม่ได้มาตรฐาน โดยฝ่ายประเทศผู้นำเข้าจะแจ้งให้ฝ่ายประเทศผู้ส่งออกทราบข้อมูล รวมทั้งสาเหตุการปฏิเสธสินค้า ซึ่งฝ่ายประเทศผู้ส่งออกจะต้องแจ้งมาตรการแก้ไขและป้องกันที่จะไม่ก่อให้เกิดปัญหาซ้ำอีก

6. แจ้งข้อมูลสินค้าที่จะนำเข้า รวมถึงแลกเปลี่ยน ข้อกำหนดกฎระเบียบที่เกี่ยวข้องและจะต้องแจ้งให้อีกฝ่ายทราบหากมีการแก้ไขเปลี่ยนแปลง

7. แต่ละฝ่ายต้องรับผิดชอบค่าใช้จ่ายของตนเองในการดำเนินการที่เกี่ยวกับการปฏิบัติตามบันทึกฉบับนี้

**15. เรื่อง ขอความเห็นชอบในหลักการต่อการจัดทำบันทึกความเข้าใจว่าด้วยการขยายความร่วมมือทางการค้าและเศรษฐกิจระหว่างกระทรวงพาณิชย์ของราชอาณาจักรไทยและกระทรวงพัฒนาเศรษฐกิจของสหพันธรัฐรัสเซีย และบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วยความร่วมมือด้านการค้าทวิภาคี**

คณะรัฐมนตรีมีมติเห็นชอบตามที่กระทรวงพาณิชย์ (พณ.) เสนอ ดังนี้

1. เห็นชอบในหลักการต่อการจัดทำบันทึกความเข้าใจว่าด้วยการขยายความร่วมมือทางการค้าและเศรษฐกิจระหว่างกระทรวงพาณิชย์ของราชอาณาจักรไทยและกระทรวงพัฒนาเศรษฐกิจของสหพันธรัฐรัสเซีย และบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วยความร่วมมือด้านการค้าทวิภาคี ทั้งนี้ ในกรณีที่การเจรจาจัดทำบันทึกความเข้าใจฯ มีการแก้ไขถ้อยคำซึ่งไม่มีผลเปลี่ยนแปลงสาระสำคัญ ให้กระทรวงพาณิชย์สามารถหารือกับกระทรวงการต่างประเทศและส่วนราชการที่เกี่ยวข้องและดำเนินการต่อไปได้ และนำเสนอคณะรัฐมนตรีเพื่อทราบ

2. เห็นชอบให้รัฐมนตรีว่าการกระทรวงพาณิชย์หรือผู้ที่ได้รับมอบหมาย เป็นผู้ลงนามบันทึกความเข้าใจว่าด้วยการขยายความร่วมมือทางการค้าและเศรษฐกิจระหว่างกระทรวงพาณิชย์ของราชอาณาจักรไทย และกระทรวงพัฒนาเศรษฐกิจของสหพันธรัฐรัสเซีย และบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วยความร่วมมือด้านการค้าทวิภาคี

3. มอบหมายให้กระทรวงการต่างประเทศออกหนังสือมอบอำนาจเต็ม (Full Powers) ให้รัฐมนตรี ว่าการกระทรวงพาณิชย์หรือผู้แทน สำหรับการลงนามในบันทึกความเข้าใจว่าด้วยการขยายความร่วมมือทางการค้าและเศรษฐกิจระหว่างกระทรวงพาณิชย์ของราชอาณาจักรไทยและกระทรวงพัฒนาเศรษฐกิจของสหพันธรัฐรัสเซีย และบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วยความร่วมมือด้านการค้าทวีภาคี

**สาระสำคัญของเรื่อง**

1. **บันทึกความเข้าใจว่าด้วยการขยายความร่วมมือทางการค้าและเศรษฐกิจระหว่างกระทรวงพาณิชย์ของราชอาณาจักรไทยและกระทรวงพัฒนาเศรษฐกิจของสหพันธรัฐรัสเซีย** มีสาระสำคัญเพื่อขยายและยกระดับความสัมพันธ์ด้านการค้าและเศรษฐกิจ และอำนวยความสะดวกให้เกิดความสัมพันธ์ระหว่างภาคธุรกิจของทั้งสองประเทศ โดยให้ความสำคัญต่อการดำเนินการ ดังนี้

1.1 พัฒนามาตรการที่มีประสิทธิภาพเพื่อปรับปรุงกิจกรรมด้านเศรษฐกิจระหว่างประเทศ ความหลากหลาย และการเพิ่มขึ้นของสินค้าไฮเทคโนโลยีและสินค้านวัตกรรม สินค้าเกษตร โดยเฉพาะ ยางพารา ข้าวสาลี แป้งข้าวสาลี ข้าว สินค้าประมง เนื้อวัว และสินค้าเกษตรแปรรูปอื่น ๆ เพื่อลดผลกระทบต่อปริมาณการค้าที่อาจถูกกระทบโดยปัจจัยด้านเศรษฐกิจจากภายนอก และเพื่อขยายกิจกรรมด้านการค้าและเศรษฐกิจทวิภาคีในสินค้าเหล่านี้ระหว่างสองฝ่าย

1.2 หาแนวทางในการเพิ่มความร่วมมือในด้านการค้าบริการระหว่างสองฝ่าย

1.3 การติดตามความเคลื่อนไหวของการค้าทวิภาคีและการแลกเปลี่ยนข้อมูลในด้านนโยบายการค้า การปรับปรุงแก้ไขกฎหมายที่เกี่ยวข้องกับกิจกรรมด้านการค้าระหว่างประเทศของทั้งสองประเทศ รวมถึงกิจกรรมในการส่งเสริมการค้าอย่างต่อเนื่องเพื่อให้จัดทำข้อเสนอแนะในการยกเลิกอุปสรรคทางการค้า และพัฒนาข้อเสนอทิศทางของความสัมพันธ์ด้านการค้าและเศรษฐกิจที่ทั้งสองฝ่ายต้องให้ความสำคัญอย่างยิ่ง

1.4 การใช้มาตรการเพิ่มเติมเพื่อเพิ่มความรับรู้ให้แก่ภาคเอกชนของทั้งสองประเทศ เกี่ยวกับโอกาสของความร่วมมือที่เป็นประโยชน์ร่วมกัน และพิจารณาแนวทางการใช้ระบบข้อมูลสารสนเทศของผู้แทนการค้าของทั้งสองฝ่ายภายใต้ขอบเขตความสามารถที่จะกระทำได้ เพื่อเผยแพร่ข้อมูลเกี่ยวกับกฎระเบียบที่เกี่ยวข้องกับกิจกรรมด้านเศรษฐกิจระหว่างประเทศ ข้อมูลอ้างอิง และข้อมูลเชิงวิเคราะห์ รวมถึงการประกาศการจัดซื้อสินค้าและรายชื่อผู้ส่งออกชั้นนำของทั้งสองประเทศ

1.5 การมีส่วนร่วมของผู้แทนภาคเอกชนของทั้งสองประเทศในเวทีธุรกิจ การประชุมระหว่างประเทศ และการสัมมนา รวมถึงการจัดคณะผู้แทนภาคธุรกิจเพื่อแลกเปลี่ยนการเยือนระหว่างกันทั้งในราชอาณาจักรไทยและสหพันธรัฐรัสเซีย

ทั้งนี้ บันทึกความเข้าใจฯ ไม่ใช่หนังสือสัญญาระหว่างประเทศ และไม่ก่อให้เกิดสิทธิและหน้าที่ภายใต้กฎหมายระหว่างประเทศ

2. **บันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วยความร่วมมือด้านการค้าทวิภาคี**

**สาระสำคัญ** เพื่อเพิ่มพูนและขยายความร่วมมือด้านการค้าทวิภาคีร่วมกัน และเป็นการเสริมประโยชน์จากความร่วมมือด้านเทคนิคและการทหารของทั้งสองฝ่าย โดยให้รัสเซียเพิ่มการนำเข้าสินค้าเกษตรจากไทย โดยเฉพาะยางพารา ข้าว และสินค้าเกษตรอื่น ๆ และมีกลไกการดำเนินการโดยจัดตั้งคณะกรรมการร่วมสองฝ่ายในระดับรัฐมนตรี เพื่อกำกับดูแลและหารือในรายละเอียดในส่วนที่เกี่ยวข้องต่อไป

ทั้งนี้ ข้อมูลที่ได้แลกเปลี่ยนภายใต้กรอบของบันทึกความเข้าใจฯ จะต้องถูกใช้ให้เป็นไปตามเฉพาะวัตถุประสงค์เท่านั้น และภาคีต้องไม่ส่งผ่านข้อมูลเกี่ยวกับความร่วมมือที่ได้รับหรือได้มาภายใต้กรอบบันทึกความเข้าใจให้กับบุคคลที่สามหากไม่ได้รับความเห็นชอบเป็นลายลักษณ์อักษรจากภาคี และในกรณีที่มีความจำเป็นในการเก็บข้อเท็จจริงของความร่วมมือระหว่างภาคีหรือข้อมูลอื่น ๆ เกี่ยวกับความร่วมมือที่เป็นความลับจะต้องสื่อสารกับภาคีอีกฝ่ายหนึ่งล่วงหน้าและ (หรือ) กำหนดไว้ในสัญญา (ข้อตกลง) ที่ตกลงกันโดยภาคีฯ

**16. เรื่อง การรับรองเอกสารผลการประชุมรัฐมนตรีวัฒนธรรมอาเซียน-รัสเซีย**

คณะรัฐมนตรีมีมติเห็นชอบและอนุมัติตามที่กระทรวงวัฒนธรรม (วธ.) เสนอ ดังนี้

1. เห็นชอบต่อร่างแถลงการณ์ร่วมสำหรับการประชุมรัฐมนตรีวัฒนธรรมอาเซียน-รัสเซีย

2. อนุมัติให้รัฐมนตรีว่าการกระทรวงวัฒนธรรมในฐานะหัวหน้าคณะผู้แทนไทยในการประชุมรัฐมนตรีวัฒนธรรมอาเซียน-รัสเซีย รับรองในแถลงการณ์ร่วมสำหรับการประชุมดังกล่าว

3. หากมีการปรับเปลี่ยนถ้อยคำของร่างแถลงการณ์ร่วมฯ ที่ไม่ส่งผลกระทบต่อสาระสำคัญ หรือที่ไม่ขัดต่อผลประโยชน์ของประเทศไทย ก่อนจะมีการรับรองเอกสารดังกล่าวให้ วธ. สามารถดำเนินการได้โดยไม่ต้องเสนอต่อคณะรัฐมนตรีพิจารณาอีกครั้ง

ร่างแถลงการณ์ร่วมสำหรับการประชุมรัฐมนตรีวัฒนธรรมอาเซียน-รัสเซีย (สถานการณ์ล่าสุด) มีสาระสำคัญที่มุ่งเน้นการสร้างความร่วมมือทางวัฒนธรรมอันเป็นผลดีและเน้นการปฏิบัติของโครงการร่วมกัน นอกจากนี้ ยังเรียกร้องให้มีการสร้างความสัมพันธ์ฉันมิตรที่เป็นปึกแผ่น การขยายความผูกพันทางด้านศิลปวัฒนธรรมระหว่างกัน ตลอดจนการสร้างความเข้าใจอันดีในการดำเนินชีวิตและการเพิ่มคุณค่าของวัฒนธรรมร่วมกัน โดยเฉพาะการพัฒนาความร่วมมือและการแลกเปลี่ยนทางวัฒนธรรม อาทิ ดนตรี โรงละคร หอจดหมายเหตุ ห้องสมุด พิพิธภัณฑ์ มรดกทางวัฒนธรรม นาฎศิลป์ ภาพยนตร์ ลิขสิทธิ์ และศิลปะในรูปแบบอื่น ๆ

**17. เรื่อง องค์กรร่วมไทย – มาเลเซียขอความเห็นชอบร่างสัญญาแบ่งปันผลผลิตเพิ่มเติม (ฉบับที่ 2) แปลง B-17-01 เพื่อการเปลี่ยนแปลงอัตราการหักค่าใช้จ่ายตามสัญญาแบ่งปันผลผลิตในพื้นที่พัฒนาร่วมไทย – มาเลเซีย**

คณะรัฐมนตรีมีมติเห็นชอบตามที่กระทรวงพลังงาน (พน.) เสนอ ดังนี้

1. เห็นชอบในร่างสัญญาแบ่งปันผลผลิตเพิ่มเติม (ฉบับที่ 2) แปลง B-17-01 ในพื้นที่พัฒนาร่วม

ไทย - มาเลเซีย ระหว่างองค์กรร่วมไทย – มาเลเซียกับบริษัทผู้ได้รับสัญญา คือ บริษัท PC JDA Limited. (PC JDAL) และบริษัท PTTEP International Limited

1. เห็นชอบให้องค์กรร่วมไทย – มาเลเซีย ลงนามในร่างสัญญาแบ่งปันผลผลิตเพิ่มเติม (ฉบับที่ 2)

แปลง B-17-01 กับบริษัทผู้ได้รับสัญญา เมื่อร่างสัญญาฯ ได้ผ่านการตรวจพิจารณาจากสำนักงานอัยการสูงสุด (อส.) แล้ว

**18. เรื่อง ขอความเห็นชอบให้รัฐบาลไทยเป็นเจ้าภาพในการจัดประชุมเชิงปฏิบัติการและการประชุมร่วมกับทบวงการพลังงานปรมาณูระหว่างประเทศ**

คณะรัฐมนตรีมีมติเห็นชอบตามที่กระทรวงวิทยาศาสตร์และเทคโนโลยี (วท.) เสนอ ให้สำนักงานปรมาณูเพื่อสันติตอบรับการเป็นเจ้าภาพจัดการประชุมเชิงปฏิบัติการและการประชุมในประเทศไทย 2 รายการ (1) การประชุมเชิงปฏิบัติการระดับภูมิภาค เรื่อง ความร่วมมือของโครงการและการประเมินภัย (Regional Workshop on Project Coordination and Hazard Assessment) และ (2) การประชุมสนับสนุนการเฝ้าระวังและตอบสนองเพื่อควบคุมโรคในสัตว์ข้ามพรมแดน (Final Coordination Meeting on Supporting Early Warning, Response and Control of Transboundary Animal Diseases) และให้สำนักงานปรมาณูเพื่อสันติดำเนินการประสานกับกระทรวงการต่างประเทศเพื่อแจ้งให้คณะผู้แทนถาวรไทยประจำกรุงเวียนนา สาธารณรัฐออสเตรีย ทราบและแจ้งทบวงการพลังงานปรมาณูระหว่างประเทศ (Internation Atomic Energy Agency : IAEA) ตามแนวทางปฏิบัติต่อไป

**19. เรื่อง การประชุมสุดยอดว่าด้วยการดำเนินงานด้านมนุษยธรรม ณ นครอิสตันบูล สาธารณรัฐตุรกี**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบในหลักการต่อเอกสารรวม 7 ฉบับ (ร่างประกาศคำมั่น 4 ฉบับ ร่างกฎบัตรว่าด้วยการครอบคลุมผู้พิการในการดำเนินงานด้านมนุษยธรรม 1 ฉบับ และร่างแถลงการณ์ 2 ฉบับ) โดยหากจำเป็นต้องแก้ไขปรับปรุงร่างเอกสารดังกล่าวในส่วนที่ไม่ใช่สาระสำคัญก่อนการประกาศคำมั่น การลงนามรับรองร่างกฎบัตรฯ และการรับรองร่างแถลงการณ์อนุมัติให้คณะผู้แทนไทยสามารถดำเนินการได้โดยไม่ต้องนำเสนอคณะรัฐมนตรีพิจารณาอีก

2. เห็นชอบให้หัวหน้าคณะผู้แทนไทย (รัฐมนตรีช่วยว่าการกระทรวงมหาดไทย) หรือผู้แทนไทยที่ได้รับมอบหมายเป็นผู้ประกาศคำมั่น รวมถึงลงนามรับรองร่างกฎบัตรฯ และรับรองร่างแถลงการณ์ข้างต้น

**ร่างเอกสาร 7 ฉบับ ประกอบด้วย**

1. ร่างประกาศคำมั่นของประเทศไทยสำหรับการประชุมเต็มคณะ

2. ร่างประกาศคำมั่น “การไม่ทิ้งใครไว้ข้างหลัง – การให้คำมั่นเพื่อจัดการกับการพลัดถิ่น”

3. ร่างประกาศคำมั่น “ภัยพิบัติทางธรรมชาติและการเปลี่ยนแปลงสภาพภูมิอากาศ – การจัดการความเสี่ยงและวิกฤติที่แตกต่าง”

4. ร่างกฎบัตรว่าด้วยการครอบคลุมผู้พิการในการดำเนินงานด้านมนุษยธรรม

5. ร่างประกาศคำมั่นในการอนุวัติกฎบัตรว่าด้วยการครอบคุลมผู้พิการในการดำเนินงานมนุษยธรรม

6. ร่างแถลงการณ์แสดงความยึดมั่นต่อกฎหมายมนุษยธรรมระหว่างประเทศ (เสนอโดยสหรัฐอเมริกา)

7. ร่างแถลงการณ์ทางการเมืองสำหรับการประชุมสุดยอดว่าด้วยการดำเนินงานด้านมนุษยธรรม (เสนอโดยสหราชอาณาจักรและสหรัฐอเมริกา)

**20.**  **เรื่อง การจัดทำบันทึกว่าด้วยการปรึกษาหารือทางการเมืองและความร่วมมือระหว่างกระทรวง**

**การต่างประเทศแห่งราชอาณาจักรไทยกับกระทรวงการต่างประเทศแห่งสาธารณรัฐบัลแกเรีย**

คณะรัฐมนตรีมีมติอนุมัติและเห็นชอบตามที่กระทรวงการต่างประเทศ (กต.) เสนอ ดังนี้

1. อนุมัติการจัดทำและเห็นชอบต่อร่างบันทึกว่าด้วยการปรึกษาหารือทางการเมืองและความร่วมมือระหว่าง กต. แห่งราชอาณาจักรไทยกับ กต. แห่งสาธารณรัฐบัลแกเรีย (Memorandum for Political Consultations and Cooperation between the Ministry of Foreign Affairs of the Kingdom of Thailand and the Ministry of Foreign Affairs of the Republic of Bulgaria)

2. อนุมัติให้เอกอัครราชทูต ณ กรุงบูคาเรสต์เป็นผู้ลงนามในบันทึกฯ

3. หากมีความจำเป็นต้องแก้ไขปรับปรุงร่างบันทึกฯ ในส่วนที่ไม่ใช่สาระสำคัญของร่างบันทึกฯ ให้ กต. สามารถพิจารณาดำเนินการได้ โดยไม่ต้องขอความเห็นชอบจากคณะรัฐมนตรีอีกครั้ง

**สาระสำคัญของเรื่อง**

กต. รายงานว่า

1. ร่างบันทึกฯ ฉบับนี้มีวัตถุประสงค์เพื่อจัดตั้งกลไกทวิภาคีเพื่อส่งเสริมความสัมพันธ์และพัฒนาความร่วมมือระหว่างไทยกับสาธารณรัฐบัลแกเรียในสาขาต่าง ๆ โดยการจัดการปรึกษาหารือและการแลกเปลี่ยนความคิดเห็นในประเด็นทวิภาคี ประเด็นภูมิภาค และประเด็นระหว่างประเทศ ระหว่าง กต. แห่งราชอาณาจักรไทย กับ กต. แห่งสาธารณรัฐบัลแกเรีย โดยเสนอให้มีการดำเนินความร่วมมือระหว่าง กต. ของไทยกับของสาธารณรัฐบัลแกเรีย ดังนี้

1.1 การติดต่อระหว่างกันอย่างเป็นระยะ ๆ ผ่านการแลกเปลี่ยนการเยือน ตลอดจนการติดต่อระหว่างกันในระหว่างการประชุมระหว่างประเทศต่าง ๆ

1.2 การผลัดกันเป็นเจ้าภาพจัดการปรึกษาหารือทางการเมืองทุก ๆ 2 ปี โดยมีรัฐมนตรีช่วยว่าการ ปลัดกระทรวง หรือเจ้าหน้าที่ระดับสูงของแต่ละฝ่าย เป็นประธานร่วม เพื่อทบทวนและประเมินพัฒนาการโดยรวมของความสัมพันธ์ระหว่างสองประเทศในสาขาต่าง ๆ รวมทั้งเพื่อแลกเปลี่ยนข้อคิดเห็น และหาโอกาสร่วมมือในประเด็นระหว่างประเทศและประเด็นภูมิภาคที่มีผลประโยชน์ร่วมกัน ซึ่งรวมถึงความร่วมมือในกรอบการประชุมเอเชีย-ยุโรป และคู่เจรจาสหภาพยุโรป-อาเซียน

1.3 ในการจัดการปรึกษาหารือ ฝ่ายผู้ส่งจะรับผิดชอบค่าใช้จ่ายในการเดินทางไปเข้าร่วมการปรึกษาหารือ ส่วนฝ่ายผู้รับจะรับผิดชอบค่าที่พักและค่ายานพาหนะท้องถิ่นให้กับผู้แทนจากฝ่ายผู้ส่งไม่เกิน 2 คน

1.4 ความร่วมมือในประเด็นที่มีผลประโยชน์ร่วมกันระหว่างคณะผู้แทนทางการทูต (ซึ่งรวมถึงผู้แทนทางกงสุล) ของทั้งสองฝ่ายในประเทศที่สาม สหประชาชาติ หรือองค์การระหว่างประเทศอื่น ๆ

1.5 ความร่วมมือระหว่างสถาบันการต่างประเทศเทวะวงศ์วโรปการ กต. กับสถาบันการทูตของ กต. แห่งสาธารณรัฐบัลแกเรีย

1.6 ความร่วมมือระหว่างกองการทูตวัฒนธรรม กรมสารนิเทศ กต. ของไทย กับสถาบันด้านวัฒนธรรมของ กต. แห่งสาธารณรัฐบัลแกเรีย

2. ร่างบันทึกฯ เป็นความตกลงที่จัดทำขึ้นระหว่างหน่วยงานระดับกระทรวง โดยมีสาระสำคัญเป็นการจัดตั้งกลไกทางการเมืองสำหรับการปรึกษาหารือและแลกเปลี่ยนข้อคิดเห็น รวมทั้งเพื่อเสริมสร้างความร่วมมือในด้านต่าง ๆ ที่เป็นประโยชน์ร่วมกันของทั้งสองฝ่าย ซึ่งอยู่ในอำนาจหน้าที่ของ กต. ที่จะสามารถดำเนินการตามข้อกำหนดในความตกลงนั้นได้ และไม่ก่อให้เกิดพันธกรณีภายใต้บังคับของกฎหมายระหว่างประเทศ จึงไม่เข้าข่ายหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557

**21. เรื่อง ขอความเห็นชอบร่างเอกสารการประชุมรัฐมนตรีกลาโหมอาเซียน และการลงนามในร่างปฏิญญาร่วมของรัฐมนตรีกลาโหมอาเซียน**

คณะรัฐมนตรีมีมติเห็นชอบร่างปฏิญญาร่วมรัฐมนตรีกลาโหมอาเซียนในการเสริมสร้างความร่วมมือด้านความมั่นคงเพื่อพลวัตประชาคมอาเซียน และร่างเอกสารที่เกี่ยวข้อง จำนวน 3 ฉบับ ประกอบด้วย 1. ร่างเอกสารขอบเขตการปฏิบัติงานของศูนย์แพทย์ทหารอาเซียน 2. ร่างเอกสารขอบเขตการปฏิบัติงานของกองกำลังเตรียมพร้อมอาเซียนด้านการให้ความช่วยเหลือด้านมนุษยธรรมและการบรรเทาภัยพิบัติ 3. ร่างเอกสารแนวความคิดว่าด้วยการจัดตั้งคณะทำงานผู้เชี่ยวชาญด้านความมั่นคงทางไซเบอร์ในกรอบการประชุมรัฐมนตรีกลาโหมอาเซียนกับรัฐมนตรีกลาโหมประเทศคู่เจรจา โดยมอบหมายให้รองนายกรัฐมนตรี และรัฐมนตรีว่าการกระทรวงกลาโหมหรือผู้แทนเป็นผู้ร่วมลงนามฝ่ายไทยในร่างปฏิญญาร่วมฯ ดังกล่าว ทั้งนี้ หากมีการแก้ไขรายละเอียดของร่างปฏิญญาร่วมฯ และร่างเอกสารที่เกี่ยวข้อง โดยไม่กระทบเนื้อหาสาระสำคัญ และมีผลต่อการดำเนินการของรัฐบาลไทย ให้กระทรวงกลาโหมแก้ไขรายละเอียดดังกล่าวได้ตามความเหมาะสม

|  |
| --- |
| **แต่งตั้ง** |

**22. เรื่อง การขอความเห็นชอบต่อรายชื่อผู้ได้รับการคัดเลือกให้ดำรงตำแหน่งผู้แทนไทยในคณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก ในฐานะผู้เชี่ยวชาญด้านสิทธิเด็ก**

คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอชื่อ**นายวันชัย รุจนวงศ์** เป็นผู้ดำรงตำแหน่งผู้แทนไทยในคณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก ในฐานะผู้เชี่ยวชาญด้านสิทธิเด็กคนต่อไป โดยมีวาระการดำรงตำแหน่ง 3 ปี (นับตั้งแต่วันที่คณะรัฐมนตรีมีมติเห็นชอบจนถึงวันที่ 7 เมษายน 2562) ทั้งนี้ พม. จะดำเนินการแจ้งชื่อฯ ให้แก่สำนักเลขาธิการอาเซียนเพื่อดำเนินการในส่วนที่เกี่ยวข้องต่อไป

**23. เรื่อง การเปิดสถานกงสุลกิตติมศักดิ์สาธารณรัฐมอลโดวาประจำประเทศไทย และการแต่งตั้งกงสุลกิตติมศักดิ์สาธารณรัฐมอลโดวาประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติกรณีรัฐบาลสาธารณรัฐมอลโดวามีความประสงค์ขอเปิดสถานกงสุลกิตติมศักดิ์สาธารณรัฐมอลโดวาประจำประเทศไทย และแต่งตั้ง นายอิสระ เสรีวัฒนวุฒิ เป็นกงสุลกิตติมศักดิ์สาธารณรัฐมอลโดวาประจำประเทศไทย ตามที่กระทรวงการต่างประเทศเสนอ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*